SIAM ทุ่มงบกว่า 1 พันลบ. สร้างโรงงานผลิตแท่งเชื้อเพลิงชีวมวลส่งออกญี่ปุ่น
SIAM ทุ่มงบกว่า 1 พันลบ. สร้างโรงงานผลิตแท่งเชื้อเพลิงชีวมวลส่งออกญี่ปุ่น – ผนึก ม.เกษตรฯ พัฒนาไม้โตเร็วพื้นที่นำร่อง 1 ล้านไร่ หวังใช้เป็นเชื้อเพลิงชีวมวล
26 ต.ค. 2559

นายสุรพล คุณานันทกุล รองผู้อำนวยการ บริษัท สยามสตีลอินเตอร์เนชั่นแนล จำกัด (มหาชน) หรือ SIAM เปิดเผยว่า บริษัทเตรียมเงินลงทุนมากกว่า 1,000 ล้านบาท เพื่อสร้างโรงงานผลิตแท่งเชื้อเพลิงชีวมวลส่งออกไปประเทศญี่ปุ่น ซึ่งมีความต้องการเชื้อเพลิงชีวมวลในการผลิตกระแสไฟฟ้าสำหรับโรงไฟฟ้าสร้างใหม่มากกว่า 3,000 เมกะวัตต์
ในช่วงที่ผ่านมา บริษัท สยามฟอร์เรสแมเนจเม้นท์ จำกัด ซึ่งเป็นบริษัทย่อยได้ลงนามบันทึกข้อตกลงความร่วมมือ (MOU) กับการยางแห่งประเทศไทย (กยท.) เพื่อจัดทำโครงการ “จัดการสวนยางอย่างยั่งยืน ตามมาตรฐานในระดับสากล” สนับสนุนเกษตรกรชาวสวนยางและช่วยต่อยอดธุรกิจสร้างมูลค่าเพิ่มให้กับไม้ยางพารา
นอกจากนี้ ยังได้ลงนามความร่วมมือทางวิชาการกับ คณะวนศาสตร์ มหาวิทยาลัยเกษตรศาสตร์ ในการพัฒนาไม้โตเร็ว พื้นที่นำร่อง 1,000,000 ไร่ เพื่อใช้เป็นเชื้อเพลิงชีวมวล บนฐานของการจัดการอย่างยั่งยืนมาตรฐานระดับนานาชาติ (FSC)
“ที่ผ่านมาบริษัทย่อย สยามฟอร์เรสแมเนจเม้นท์ ได้ลงนามกับคณะวนศาสตร์ ม.เกษตรศาสตร์ เพื่อปลูกไม้เศรษฐกิจโตเร็ว ส่งเสริมเกษตรกรให้มีรายได้และใช้เป็นวัตถุดิบในการทำโรงงานผลิตแท่งเชื้อเพลิงชีวมวล ส่งออกไปประเทศญี่ปุ่น โดยตั้งเป้าหมายปลูกให้ได้ 1 ล้านไร่ ภายใน 3 ปี บริษัทก็หวังว่าโครงการนี้จะประสบความสำเร็จช่วยต่อยอดธุรกิจได้ในอนาคต”นายสุรพล กล่าว
อนึ่ง SIAM ได้ผลิตเฟอร์นิเจอร์ภายใต้เครื่องหมายการค้า “LUCKY”,“KINGDOM”,“OKAMURA”,“CHITOSE” และ“PILOT”รวมทั้งผลิตและจำหน่ายอาคารสำเร็จรูปอเนกประสงค์ “LUCKY Hi-Tech Building System” และให้บริการรับตกแต่งภายในสถานที่ต่างๆ ทั้งอาคารสำนักงาน โรงแรม สถานศึกษา สถาบันการเงิน โรงพยาบาลและสนามบิน เป็นต้น